
Egyenlőtlenségi torzítás és a nemek hatása – Máshogyan reagálnak az egyenlőtlen elosztásra a nők és a férfiak?

A kutatás célja koordinációs játék keretein belül megvizsgálni az egyenlőtlenségi torzítás (egyenlőtlenségkerülés) jelenségét; az egyenlőtlenség csökkenésének hatását az egyenlőtlenségi torzítás mértékére; valamint azt, hogy máshogy jelenik-e meg a férfiak és a nők körében az egyenlőtlenségi torzítás a magyar társadalom általam vizsgált részében.
Az adatgyűjtés kérdőív segítségével valósult meg, és az így összegyűjtött 241 fős adathalmazon végzett regresszióval, aszimptotikus Z-próbával és aránypróbával készültek az elemzések.
Az adatokat elemezve 5%-os szignifikanciaszinten jobboldali aszimptotikus Z-próbával az egyenlőtlenségi torzítás megjelent a kísérletben résztvevők viselkedésének hatására. Az egyenlőtlenség kismértékű csökkenése csökkentette az egyenlőtlenségi torzítás mértékét, azonban megszüntetni nem tudta azt. Ezt a hipotézist kétmintás aránypróbával vizsgáltam 5%-os szignifikanciaszinten. Lineáris regressziót futtatva az adatokra 10%-os szignifikanciaszinten állítható, hogy a nők jobban mutattak egyenlőtlenségkerülő viselkedésjegyeket, mint a férfiak; a férfiak többször voltak önérdekkövetők, mint a nők.



